medieval-data/medieval-letters huggingface dataset:
CCXIII.  Ludovico Francorum regi, Pontium abbatem Vizeliacensem tuenti, gratias agit. Monet ut monasterium defendere a comite Nivernensi pergat, domosque lapideas burgensium Vizeliacensium dirui jubeat.   (MANSI,  Concil.,  XXI, 814.)
Author: Adrianus IV

Gratum et acceptum habemus, et magnificentiam tuam de piarum rerum exsecutione plurimum commendamus, quoniam dilecto filio nostro Pontio Vezeliacensi abbati, sicut ejus directa nobis relatio patefecit, amore Dei, et nostrarum reverentia litterarum juxta regiae dignitatis officium diligenter hactenus astitisti, et contra suos et monasterii sui persecutores auxilium ei et consilium praebuisti. Unde quoniam bonorum intentio ad salutaria opera tanto amplius dirigitur, quanto saepius inde commonetur, celsitudinem tuam per apostolica scripta rogamus, et in peccatorum tibi remissionem injungimus, quatenus pro Dei amore; et pro beati Petri et nostra reverentia, praedictum abbatem propensius diligas et honores, et ut monasterium ipsum a dilecti filii nostri Nivernensis comitis, et aliorum omnium infestatione defendas, ut ratres inibi commorantes, pro tua et regni tui salute ad Dominum debeant jugiter intercedere, et nos regiae nobilitati tuae gratias exsolvere debeamus. Et quoniam Burgenses Vizeliac. occasione praesertim lapidearum domorum, quas munitas habent et elevatas, adversus antedictum filium nostrum abbatem, et Vizeliacensem Ecclesiam ita superbiunt, ut nec manere pro persecutione illorum idem filius noster possit in monasterio. Magnificentiam tuam rogamus, quatenus easdem domos ita facias dirui, ut Burgensium superbia retundantur, et Vizeliacensis ecclesia occasione hac non debeat fatigari.
CCXV.  Hugoni Francorum regis cancellario confirmat archidiaconatum Atrebatensem.   (Laterani, Jan. 21.) [MANSI,  Concil.,  XXI, 803.]
Author: Adrianus IV

ADRIANUS episcopus, servus servorum Dei, dilecto filio HUGONI, charissimi filii nostri Ludovici regis Francorum cancellario, et Atrebatensis Ecclesiae archidiacono, salutem et apostolicam benedictionem.

Si rationabilibus filiorum nostrorum petitionibus facili assensu concurrimus, et eos super collatis sibi ecclesiasticis beneficiis nostro patrocinio communimus, officii nostri debitam exsequimur actionem, et ecclesiasticis utilitatibus efficaciter providemus. Tanto enim quisque de sui exsecutione officii poterit fructuosius cogitare, quanto pravorum temeritati ad suam infestationem omnem aditum viderit attentius interclusum. Eapropter, dilecte in Domino fili Hugo, paci et quieti tuae in posterum providere volentes, majorem archidiaconatum Atrebatensis Ecclesiae cum omnibus ad eum pertinentibus, a ven. fratre nostro Godefrido, ejusdem Ecclesiae episcopo, rationabili tibi provisione concessum, auctoritate tibi apostolica confirmamus et praesentis scripti pagina communimus. Nulli ergo, etc. Datum Laterani, XII Kal. Febr.
CCXVI.  Monasterii S. Dionysii privilegia a Roberto et Dagoberto regibus concessa confirmat.   (Laterani, Febr. 5.) [DOUBLET,  Hist. de Saint-Denys,  504.]
Author: Adrianus IV

ADRIANUS episcopus, servus servorum Dei, dilectis filiis ODONI abbati, et fratribus monasterii Sancti Dionysii, salutem et apostolicam benedictionem.

Quae religiosis viris et sacrosanctis ecclesiis largitione catholicorum principum divinitatis intuitu conferuntur in suo statu debent consistere, ac ne processu temporis quarumlibet praesumptione turbentur, auctoritate sedis apostolicae communiri. Illustris autem memoriae Robertus quondam Francorum rex quieti fratrum in ecclesia vestra, Domino famulantium providere desiderans, fratribus qui tunc erant, et eorum in perpetuum successoribus, solemnem curiam quam antecessores ejus, et ipse in Natali Domini, Epiphania, Pascha et Pentecoste antiquitus consueti fuerant in ipso Beati Dionysii castello tenere, divinae misericordiae contemplatione remisit, ita ut nec ipse, nec aliquis successorum suorum solemnem curiam in eodem loco deberet suprascriptis solemnitatibus ulterius retinere, ne forte in servorum Dei recessibus frequentiae praeberetur occasio populari, et graves expensas in extraneorum concursu ecclesia sustineret. Immunitati etiam immunitatem adjiciens, concessionem illustris memoriae Dagoberti praedecessoris sui quondam Francorum regis, quae de fugitivis ad vestrum monasterium emanaverat, ratam et inconcussam perpetuis temporibus permanere decrevit. Ita siquidem ut usque ad eumdem locum quo tendentes ad eamdem ecclesiam Tricenam-pontem ingrediantur, nec non etiam usque ad Montem-martyrum, et praeterea usque ad viam publicam quae ducit ad Luperam, quidquid infra totam hanc procinctam contineri dignoscitur, cum tamen judiciaria potestate, hoc est banno, omnique infractura, et si quae aliae consuetudines legum, sive in agris, sive in domibus, sive in viis publicis et privatis evenerint, in jure monasterii vestri sine alicujus contradiction permaneret. Unde quoniam haec ad majorem firmitatem sui nostro postulastis patrocinio roborari, nos petitionibus vestris benigno concurrentes assensu, concessiones istas auctoritate apostolica firmamus, et praesentis scripti pagina communimus. Adjicientes etiam feudum quod Matthaeus Bellus-Ligius homo ecclesiae vestrae ad requisitionem et conjurationem bonae memoriae Sugerii quondam abbatis vestri, ab ecclesia vestra se cognovit habere, atque ad posterorum memoriam scripturae commisit, eidem ecclesiae, ac vobis vestrisque successoribus nihilominus confirmamus. Adjicientes etiam constituimus ut ecclesiam Sanctae Crucis, et decimam Vallis-Crisonis, sicut et juste et canonice possidetis, sine alicujus perturbatione, perpetuis temporibus teneatis. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem Dei omnipotentis, et beatorum Petri et Pauli apostolorum ejus se noverit incursurum. Datum Laterani, Nonas Februarii.
CCXVII.  Ad B. [Balduinum] Noviomensem et Henricum Belvacensem episcopos.--Pro cantore Peronensis Ecclesiae.  Laterani, Febr. 18.)[MARTEN.,  Collect.  II, 643.]
Author: Adrianus IV

ADRIANUS episcopus, servus servorum Dei, venerabilibus fratribus B. Noviomensi et HENRICO Belvacensi episcopis, salutem et apostolicam benedictionem.

Veniens ad apostolicae sedis clementiam, dilectus filius noster O. cantor Peronensis Ecclesiae, sua nobis conquestione monstravit, quod W. de Inciaco et uxor ejus centum libras Catalaunensis monetae, terras et quaedam allodia per patrocinium nobilis viri. J. Suessionensis comitis, ei praesumunt auferre, et contra omnem justitiam detinere. Unde venerabilis frater noster Cameracensis episcopus, cum ita esse liquido cognovisset, pro tanta rapina eos, sicut ex litteris ejus agnovimus, excommunicationis vinculo innodavit, et terram eorum interdicto subjecit, quia vero praedictum filium nostrum cantorem suo jure privari, sicut non debemus, ita nec possumus sustinere, fraternitati vestrae per apostolica scripta praecipiendo mandamus, quatenus memoratum comitem, cujus patrocinio et auxilio ipsa bona sunt ei violenter ablata, infra triginta dies post harum susceptionem convenire diligentius studeatis, ut eumdem W. et uxorem ejus ad restitutionem omnium ablatorum omni cum districtione compellat, nec eis ad eorum detentionem auxilium vel subsidium de caetero praestare praesumat. Alioquin in tota terra ipsius comitis, quousque jam dicto filio nostro cantori de omnibus fuerit satisfactum, appellatione remota, non differatis omnia divina officia prohibere. Data Laterani XII Kal. Martii.
CCXVIII.  Ecclesiae S. Ursi Augustensis  (prov. Tarentasiensis)  bona quaedam confirmat.   (Laterani, Mart. 6.) [  Hist. Patr. Mon.,  Chart., I, 819.]
Author: Adrianus IV

ADRIANUS episcopus, servus servorum Dei dilecto filio G. priori et universo capitulo ecclesiae Sancti Ursi, salutem et apostolicam benedictionem.

Quoties a religiosis viris contra pravorum incursus super his quae juste et legitime possident nostra confirmatio postulatur, ad concedendum non debemus difficiles inveniri, nec rationabilibus eorum petitionibus nostrum denegare consensum, ne pravis hominibus ad malefaciendum locum dare videamur, quibus potius resistere nos oportet. Eapropter, dilecti in Domino filii, genti vestrae et utilitati Ecclesiae vos commissae volentes in posterum utiliter providere et vestris justis postulationibus clementer annuentes ecclesiam Sancti Petri, ecclesiam Sancti Andreae de Paone, ecclesiam Sancti Joannis de Carto cum appendiciis suis, decimam de Carto cum appendiciis suis, sicut a venerabili fratre nostro Gui. Yporiensi episcopo ecclesiae vestrae sunt canonice concessae, vobis et per vos Ecclesiae vobis commissae auctoritate apostolica confirmamus et praesentis scripti patrocinio communimus, statuentes ut nulli omnino huminum liceat hanc paginam nostrae confirmationis infringere, vel ei aliquatenus contraire. Si quis autem hoc attentare praesumpserit indignationem omnipotentis Dei et beatorum Petri et Pauli apostolorum ejus se noverit incursurum. Datum Later. II Nonas Martii.
CCXIX.  Ad Henricum Belvacensem episcopum.--Pro magistro Nicolao.   (Laterani, Mart. 8.) [MARTEN.,  Collect.,  II, 644.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Quoties ab aliquo filiorum nostrorum, ad te pro ecclesiasticis causis interventus noster exquiritur, tanto facilius petitioni ejus assensum nostrum impendimus, quanto te ad exsecutionem rei quae petitur et admonitione nostra et injunctae administrationis officio efficacius confidimus provocandum. Veniens autem ad apostolicae sedis praesentiam dilectus filius noster magister Ni. qui nobis satis charus est et acceptus, Arremarensis monachus, de suffragio ejus et admissione precum suarum in negotiis ejusdem ecclesiae fraternitatem tuam nostris litteris expetiit admoneri. Quocirca fraternitatem tuam per apostolica scripta rogamus, quatenus eumdem filium nostrum, qui circa negotia tua exstitit satis sollicitus ac devotus, pro beati Petri et nostra reverentia diligas attentius et honores, et petitionibus ejus in negotiis ipsius ecclesiae benigno jugiter concurras assensu, et ita ei favorem et auxilium tuum in causis suis impendas, ut fraternitas tua de admissione precum mearum commendabilis videatur, et nos petitiones tuas liberius admittere debeamus. Data Lateranis VIII Id. Mart.
CCXX.  Ad S. Remensem archiepiscopum.--Pro eodem.   (Laterani, Mart. 8.) [  Ibid.  ]
Author: Adrianus IV

ADRIANUS episcopus, servus servorum Dei, venerabili fratri S. Remensi archiepiscopo apostolicae sedis legato, salutem et apostolicam benedictionem.

Quoties ab aliquo filiorum nostrorum ad te pro ecclesiasticis causis interventus noster exquiritur, tanto facilius petitioni ejus assensum nostrum impendimus, quanto te ad exsecutionem rei quae petitur et admonitione nostra, et injunctae administrationis officio efficacius confidimus provocandum. Veniens autem ad apostolicae sedis praesentiam dilectus filius noster magister Nicolaus, qui nobis satis charus est et acceptus, Arremarensis monasterii monachus, de suffragio ejus et admissione precum suarum in negotiis ejusdem ecclesiae fraternitatem tuam nostris litteris expetiit admoneri. Quocirca fraternitatem tuam per apostolica scripta rogamus, quatenus eumdem filium nostrum, qui circa negotia tua exsistit satis sollicitus ac devotus, pro beati Petri et nostra reverentia diligas attentius et honores, et petitionibus ejus in negotiis ipsius ecclesiae benigno jugiter concurras assensu, et ita ei favorem et auxilium tuum in causis suis impendas, ut fraternitas tua de admissione precum nostrarum commendabilis videatur, et nos petitiones tuas libentius admittere debeamus. Data Lateranis VIII Idus Martii.
CCXXI.  Ad Remensem archiepiscopum et Laudunensem episcopum.--Pro filio Ramaldi Cottellae.   (Laterani, Mart. 12.) [  Ibid.,  col. 645.]
Author: Adrianus IV

ADRIANUS episcopus, servus servorum Dei, venerabilibus fratribus Remensi archiepiscopo, apostolicae sedis legato, et Laudunensi episcopo, salutem et apostolicam benedictionem.

Ad apostolicae sedis audientiam vestra fraternitas noverit pervenisse, quod Ramaldus Cotella, olim Jerosolymam proficiscens, quamdam villam suam, quae Boccumvilla dicitur, Henrico de Teir, pecunia ab eo mutuo suscepta, pignori obligavit. Ipse vero Henricus de fructibus etiam provenientibus sortem suam et eo amplius dicitur recepisse. Ideoque fraternitati vestrae per apostolica scripta mandamus, quatenus si verum est quod asseritur, uxorem et filios jam dicti Henrici, quia ipse viam est universae carnis ingressus, omni appellatione remota, districtius compellatis, ut praedictam villam filio memorati Ramaldi, postposita omni occasione et dilatione, restituant, alioquin non differatis in eos usque ad condignam satisfactionem excommunicationis sententiam promulgare. Datum Lateranis IV Idus Martii.
CCXXII.  Ad Henricum Belvacensem episcopum.--Pro cantore Ecclesiae Suessionensis, ut ei ablata restituantur.   (Laterani, Mart. 13.) [MARTEN.  Ampl. Collect.,  II, 645.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Constitutus in praesentia nostra dilectus noster Suessionensis cantor adversus Odonem de Angevilers uxorem et familiam suam in audientia nostra querelam deposuit, quod cum quidam homo de terra sua quinque marcar. et XXXI aureorum ei furatus fuerit, et pecunia ipsa ad manus ipsorum devenerit, ipsi nec eum restituere, nec justitiam exinde, prout iste asserit, voluerunt ullatenus exhibere. Quoniam igitur praedicto filio nostro in suo jure nec possumus, nec debemus ulla ratione deesse, fraternitati tuae per apostolica scripta mandamus, quatenus praefatum Od. uxorem et familiam suam, studeas diligentissime convenire, ut infra quadraginta dies post commonitionem tuam, vel praetaxatam pecuniam praedicto cantori cum integritate restituant, vel plenariam exinde justitiam ei in tua praesentia non differant exhibere. Quod si forte neutrum istorum voluerint adimplere, eos ad alterum efficiendum vinculo excommunicationis compellas. Datum Lateranis, III Idus Marti,
CCXXIII.  A[lbertum] abbatem Nonantulanum rogat ut Lot. et Turcl., viris nobilibus precariam quamdam denuo concedat.   (Laterani, an. 1157, Martii 21.) [TIRABOSCHI.  Storia di Nonantola,  II, 268.]
Author: Adrianus IV
Date:  [LBERTO]

ADRIANUS episcopus, servus servorum Dei, dilecto filio A Nonantulano abbati, salutem et apostolicam benedictionem.

Quia de tua devotione confidimus, pro amicis fidelibus nostris preces tibi porrigere non dubitamus. Inde est quod dilationem tuam rogamus attentius ut precariam quam dilecti filii nostri nobiles viri Lot. et Turcl. fideles tui a Nonantulano monasterio tenere noscuntur pro reverentia beati Petri ac nostra non differas innovare et eis de caetero sicut huc usque concedas quatenus iidem filii nostri preces nostras super hoc tibi porrectas sibi sentiant fructuosas et non cogantur propter hoc ad nos ulterius laborare. Dat. Later. XII Kal. April.
CCXXVI.  Eberhardo archiepiscopo Salzburgensi et (Hartwico) episcopo Ratisponensi mandat, ut Conrado abbati Biburgensi monasterium ob fratrum injurias dimissum restituant, monachosque poena afficiant.   (Laterani, April. 17.) [HUND.,  Metrop. Salisb.,  II, 212.]
Author: Adrianus IV

ADRIANUS episcopus, servus servorum Dei, venerabilibus fratribus EBERHARDO Salisburgensi archiepiscopo et Ratisbonensi episcopo, salutem et apostolicam benedictionem.

Dilectus filius noster Conradus abbas monasterii S. Mariae de Biburch, sicut ex tua fraternitate, Ratisbonensis episcope, et canonicorum tuorum et fratris nostri Bambergensis episcopi attestatione, atque aliorum plurium religiosorum virorum assertione cognovimus, quorumdam iniquorum fratrum malitia et vexatione compulsus a monasterio suo discessit, et apostolicae sedis praesentiam visitavit; qui dum transfretare disponeret, et Hierosolymam pergere, ut ibidem in aliquo loco religioso ad Dei servitium, et ad salvandam animam perpetuo moraretur, nos eum a suae mentis intentione retraximus et ipsum ad proprium monasterium remisimus, ut fratrum curam sicut hactenus, ita de caetero habeat, et in abbatia plenarie debeat ministrare. Eum itaque fraternitati vestrae attentius commendantes, per apostolica vobis scripta praecipiendo mandamus quatenus ipsum infra 20 dies post harum susceptionem in plenitudinem abbatiae auctoritate nostra restituatis, fratribusque ejusdem monasterii firmiter injungentes, ut eum honeste recipiant, benigne tractent, et ipsi tanquam proprio abbati et animarum suarum rectori debitam in omnibus reverentiam et subjectionem impendant. Si vero aliquis interim in eadem abbatia fuerit subrogatus, eum sine contradictionis obstaculo penitus amoveri curetis. Duos etiam ejusdem ecclesiae monachos, Udo videlicet, et Walth , et duos conversos scilicet Euch. et Udal. , quibus infestantibus et multipliciter perturbantibus praedictus filius noster Conradus abbas commissae sibi abbatiae regimen se asserit dimisisse, ab ipso monasterio moveatis, et eos in obedientiis monasterii, extra monasterium tamen, auctoritate nostra ponatis. Qui tandiu compellantur in ipsis obedientiis permanere, quousque a sua malitia recedentes, correcti et emendati a memorato abbate ad proprium monasterium revocentur. Data Laterani, Kal. Maii.

Notes: (Waltherum) (Eucherium forte vel Eucharium) (Udalricum)
CCXXVII.  Monachis Biburgensibus praecipit ut Conrado abbati obediant.   (Laterani, April. 17.) [  Ibid.  ]
Author: Adrianus IV

ADRIANUS episcopus, servus servorum Dei, dilectis filiis monachis, et conversis S. Mariae de Biburch, salutem et apostolicam benedictionem.

Dilectus filius noster Conradus abbas vester, sicut ex relatione sua, et plurium religiosorum virorum attestatione cognovimus, quorumdam iniquorum fratrum malitia et vexatione compulsus a monasterio vestro discessit, et apostolicae sedis praesentiam visitavit. Qui dum transfretare disponeret, et Jerosolymam pergere, ut ibidem in aliquo loco religioso ad Dei servitium, et ad salvandam animam perpetuo moraretur, nos eum a suae mentis intentione retraximus, et ipsum ad proprium monasterium remisimus, ut fratrum curam, sicut hactenus, ita de caetero habeat, et in abbatia debeat plenarie ministrare. Eum itaque universitati vestrae attentius commendantes per apostolica scripta vobis praecipiendo mandamus, quatenus cum honeste recipiatis, benigne tractetis, ipsi tanquam proprio abbati, et animarum vestrarum rectori debitam in omnibus subjectionem et obedientiam impendatis. In nullo quoque eidem rebelles, in nullo contumaces existere praesumatis. Quod si forte contempseritis adimplere sententiam quam ipse in aliquem vestrum, qui contemptor exstiterit, propter hoc canonice promulgaverit, a nobis ratam noveritis ac firmam habendam. Duos autem monasterii vestri monachos, Ud. videlicet et Gualch. et duos conversos, scilicet Ud. et Euch. quibus infestantibus et multipliciter perturbantibus, praedictus filius noster Conradus abbas commissae sibi abbatiae regimen se asserit dimisisse, per fratres nostros Salzburgensem archiepiscopum et Ratisbonensem episcopum ab ipso monasterio praecipimus amoveri, et eos tandiu in obedientiis monasterii extra monasterium decernimus permanere, quousque a sua malitia recedentes correcti et emendati, a memorato abbate ad proprium monasterium revocentur. Data Laterani XV Kal. Maii.
CCXXIX.  Ad Narbonensem archiepiscopum et ejus suffraganeos--Guillelmum Montispessulani dominum et honores ejus ac fratris ipsius Hierosolymam peregrinantis, defendant ab impugnationibus iniquorum, intentata excommunicationis sententia.   (Laterani, Maii 5.) [D. BOUQUET,  Recueil,  XV, 683.]
Author: Adrianus IV

ADRIANUS episcopus, servus servorum Dei, venerabilibus fratribus Narbonensi archiepiscopo, ejusque suffraganeis, et RAIMUNDO Magalonensi episcopo. R. priori, archidiaconis et universo Ecclesiae populo, salutem et apostolicam benedictionem.

Dilectum filium nostrum Guillelmum de Montepessulano cum omnibus suis sub B. Petri et nostra protectione suscipimus: unde et sua omnia ei illibata volumus et integra conservare. Quapropter universitati vestrae per apostolica scripta mandamus quatenus tam ipsam quam terram et homines suos, castrum quoque de Castris et alios honores et de Tortosa fratris sui, qui propter suorum veniam delictorum et animae suae salutem Hierosolymam visitavit, ibique per annum divinis obsequiis proposuit inhaerere, pro B. Petri et nostra reverentia manuteneatis, et in quibus opus fuerit, ab iniquorum impugnationibus studeatis defensare, parochianos quoque vestros ab Walliae et hominum suorum infestatione atque injuriis compescatis et nullam ei vel rebus suis hominumque suorum ab eisdem parochianis vestris molestiam permittatis, aut injuriam irrogari. Si quis autem terram ipsorum et memorati fratris sui et hominum ipsorum, contra justitiam praesumpserit infestare, in personam ejus excommunicationis, in terram vero ipsius interdicti sententiam proferatis. Statuimus praeterea ne in ipsa ecclesia S. Mariae et S. Firmini, atque in aliis eisdem ecclesiis, ex causa et culpa excommunicatorum, castrum Montispessulani quandoque casu introeuntium, divina prohibeantur officia. Indignum enim est ut tantus populus ex culpa et maleficiis cujuscunque personae a divinis debeat officiis abstinere. Datum Laterani, III Nonas Maii.

Notes: (Guillelmi)
CCXXX.  Ad canonicos S. Crucis Aurelianensis.--Increpat quod Hugoni cancellario praebendae integritatem, cum abesset, non concesserint. Jubet in posterum faciant, et quod est subractum restituant.   (Laterani, Maii 9.) [  Ibid.,  col. 805.]
Author: Adrianus IV

ADRIANUS episcopus, servus servorum Dei, dilectis filiis decano, et universo capitulo ecclesiae Sanctae Crucis Aurelianis, salutem et apostolicam benedictionem.

Miramur plurimum et adversum vos non possumus non moveri quod, cum vobis olim dederimus in mandatis, ut licet dilectus filius noster Hugo charissimi filii nostri Ludovici illustris Francorum regis cancellarius, in ecclesia vestra non esset assiduus; nihilominus tamen integritatem praebendae suae absque contradictione aliqua obtineret. Vos autem non solum mandatum nostrum in hac parte non curastis effectui mancipare; verum etiam, quod deterius est, in nostrum et apostolicae sedis contemptum, cum prius integram habuisset, postmodum ei medietatem, sicut dicitur, subtraxistis. Unde nisi apostolicae sedis consueta benignitas nostrum animum mitigaret, manus B. Petri graves, in vos usque adeo sentiretis, quod in contemptum nostrum non praesumeretis ulterius tale aliquid attentare. Ne igitur de merito vestrae malitiae cogamur in vos animadversione gravissima vindicare, universitati vestrae per iterata scripta praecipiendo mandamus, et mandando praecipimus, quatenus ita integram ei praebendam, licet absens fuerit, de caetero concedatis, tanquam si assiduus in ipsa ecclesia deserviret. Quidquid vero ei exinde hactenus est subtractum, infra 20 dies post susceptionem praesentium litterarum, omni occasione et excusatione postposita, eidem studeatis in integrum restituere. Datum Laterani, VII Idus Maii.